A4-0098/97

Ψήφισμα σχετικά με την ανακοίνωση της Επιτροπής για το παράνομο και βλαβερό περιεχόμενο στο Internet (COM(96)0487 - C4-0592/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(96)0487 - C4-0592/96),

- έχοντας υπόψη τις προτάσεις ψηφίσματος που κατατέθηκαν σύμφωνα με το άρθρο 45 του Κανονισμού από τους βουλευτές:

α) van der Waal, σχετικά με την ηλεκτρονική πορνογραφία (B4-0224/94),

β) Robles Piquer, σχετικά με την κάλυψη του νομικού κενού όσον αφορά το αδίκημα της παιδικής πορνογραφίας στο Ιντερνέτ (B4-1233/96),

- έχοντας υπόψη τη Σύμβαση των Ηνωμένων Εθνών της 20ής Νοεμβρίου 1989 σχετικά με τα δικαιώματα του παιδιού,

- έχοντας υπόψη την Ευρωπαϊκή Σύμβαση για την προάσπιση των δικαιωμάτων του ανθρώπου και των θεμελιωδών ελευθεριών,

- έχοντας υπόψη τη σύσταση του Συμβουλίου της Ευρώπης αριθ. R(89)9 για την εγκληματικότητα που σχετίζεται με τους υπολογιστές,

- έχοντας υπόψη τη σύσταση του Συμβουλίου της Ευρώπης αριθ. R(95)13 σχετικά με τα προβλήματα ποινικής δικονομίας που συνδέονται με την τεχνολογία των πληροφοριών,

- έχοντας υπόψη την κοινή δράση που εγκρίθηκε από το Συμβούλιο στις 15 Ιουλίου 1996, βάσει του άρθρου Κ.3 της Συνθήκης, σχετικά με την καταπολέμηση του ρατσισμού και της ξενοφοβίας ((ΕΕ L 185 της 24.7.1996, σελ. 5.)),

- έχοντας υπόψη τη γνωμοδότηση της συμβουλευτικής επιτροπής «Ρατσισμός και ξενοφοβία», της 26ης Ιανουαρίου 1996, σχετικά με τη διάδοση του φυλετικού μίσους με τα μέσα της πληροφορικής ή της τηλεματικής ((Έγγρ. 4637/96, RAXEN 4.)),

- έχοντας υπόψη τις αποφάσεις του Συμβουλίου Τηλεπικοινωνιών της 25ης Απριλίου 1996 ((ΣΠ του Συμβουλίου Τηλεπικοινωνιών της 25.4.1996.)),

- έχοντας υπόψη τις αποφάσεις του Συμβουλίου Δικαιοσύνης και Εσωτερικών Υποθέσεων της 27ης Σεπτεμβρίου 1996 ((ΣΠ του Συμβουλίου Δικαιοσύνης και Εσωτερικών Υποθέσεων της 27.9.1996.)),

- έχοντας υπόψη τις αποφάσεις του Συμβουλίου Πολιτισμού της 27ης Σεπτεμβρίου 1996 ((ΣΠ του Συμβουλίου Πολιτισμού της 27.9.1996.)),

- έχοντας υπόψη τις αποφάσεις του Συμβουλίου Τηλεπικοινωνιών της 27ης Σεπτεμβρίου 1996 ((ΣΠ του Συμβουλίου Τηλεπικοινωνιών της 27.9.1996.)),

- έχοντας υπόψη τις αποφάσεις του Συμβουλίου Βιομηχανίας της 8ης Οκτωβρίου 1996 ((ΣΠ του Συμβουλίου Βιομηχανίας της 8.10.1996.)),

- έχοντας υπόψη την Πράσινη Βίβλο της Επιτροπής σχετικά με την προστασία των ανηλίκων και της ανθρώπινης αξιοπρέπειας στις υπηρεσίες οπτικοακουστικών μέσων και πληροφόρησης ((COM(96)0483)),

- έχοντας υπόψη το ψήφισμά του της 8ης Ιουλίου 1992 σχετικά με τον Ευρωπαϊκό Χάρτη των δικαιωμάτων του παιδιού ((ΕΕ C 241 της 21.9.1992, σελ. 67.)),

- έχοντας υπόψη το ψήφισμά του της 22ας Ιανουαρίου 1993 σχετικά με τη Europol ((ΕΕ C 42 της 15.3.1993, σελ. 250.)),

- έχοντας υπόψη το ψήφισμά του της 15ης Δεκεμβρίου 1993 σχετικά με την ελευθερία έκφρασης των πολιτών και την ελευθερία τύπου ή πληροφόρησης ((ΕΕ C 20 της 24.1.1994, σελ. 112.)),

- έχοντας υπόψη το ψήφισμά του της 17ης Δεκεμβρίου 1993 σχετικά με την προνογραφία ((ΕΕ C 20 της 24.1.1994, σελ. 546.)),

- έχοντας υπόψη το ψήφισμά του της 19ης Μαΐου 1995 σχετικά με τη Σύμβαση Europol ((ΕΕ C 151 της 19.6.1995, σελ. 376.)),

- έχοντας υπόψη το ψήφισμά του της 18ης Ιανουαρίου 1996 σχετικά με την εμπορία ανθρώπων ((ΕΕ C 32 της 5.2.1996, σελ. 88.)),

- έχοντας υπόψη το ψήφισμά του της 14ης Μαρτίου 1996 σχετικά με τη Europol ((ΕΕ C 096 της 1.4.1996, σελ. 288.)),

- έχοντας υπόψη το ψήφισμά του της 9ης Μαΐου 1996 σχετικά με την ανακοίνωση της Επιτροπής για τον ρατσισμό, την ξενοφοβία και τον αντισημιτισμό ((ΕΕ C 152 της 27.5.1996, σελ. 57.)),

- έχοντας υπόψη το ψήφισμά του της 9ης Μαΐου 1996 σχετικά με την πρόταση απόφασης του Συμβουλίου που ανακηρύσσει το 1997 ως «Ευρωπαϊκό έτος κατά του ρατσισμού» ((ΕΕ C 152 της 27.5.1996, σελ. 62.)),

- έχοντας υπόψη το ψήφισμά του της 19ης Σεπτεμβρίου 1996 με θέμα «Η Ευρώπη και η πλανητική κοινωνία των πληροφοριών - Συστάσεις προς το Ευρωπαϊκό Συμβούλιο» και σχετικά με την ανακοίνωση της Επιτροπής που τιτλοφορείται «Προς την κοινωνία των πληροφοριών στην Ευρώπη: ένα σχέδιο δράσης» ((ΕΕ C 320 της 28.10.1996, σελ. 164)),

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων και τις γνωμοδοτήσεις της Επιτροπής Πολιτισμού, Νεότητας, Παιδείας και Μέσων Ενημέρωσης και της Επιτροπής για τα Δικαιώματα της Γυναίκας (A4- 0098/97),

Α. επισημαίνοντας ότι κανείς δεν μπορεί να ενοχληθεί για τις γνώμες του και ότι η ελεύθερη κοινολόγηση της σκέψης και της γνώμης αποτελεί θεμελιώδες δικαίωμα όλων των δημοκρατικών κοινωνιών,

Β. επισημαίνοντας ότι το δικαίωμα στην ελευθερία έκφρασης είναι απαράγραπτο και ότι η ελευθερία κάθε ατόμου σταματά εκεί που αρχίζει η ελευθερία των άλλων,

Γ. επισημαίνοντας ότι ο σεβασμός της ακεραιότητας του προσώπου και ιδίως η προστασία των παιδιών έχουν κεφαλαιώδη σημασία,

Δ. λαμβάνοντας υπόψη ότι η παιδική πορνογραφία είναι επαχθές αδίκημα κατά των παιδιών δεδομένου ότι αποτελεί οπτική ή γραπτή καταγραφή πραγματικής εκμετάλλευσης παιδιών,

Ε. επισημαίνοντας ότι κάθε άτομο έχει δικαίωμα στο απόρρητο της αλληλογραφίας του και ότι η ηλεκτρονική αλληλογραφία υπόκειται στο ίδιο αυτό δικαίωμα,

ΣΤ. επισημαίνοντας τη δίχως προηγούμενο ανάπτυξη των νέων τεχνολογιών των πληροφοριών, μέσω δικτύων πληροφορικής, καθώς και των εφαρμογών τους σε όλους τους τομείς της σύγχρονης κοινωνίας,

Ζ. επισημαίνοντας ότι η ανάπτυξη των συστημάτων πληροφοριών σε δίκτυο θα επισπεύσει τον μετασχηματισμό της σημερινής κοινωνίας δημιουργώντας ένα νέο χώρο επικοινωνίας και γνωριμίας,

Η. επισημαίνοντας ότι αυξανόμενο μέρος των οικονομικών, κοινωνικών, πολιτιστικών, πολιτικών και θρησκευτικών σχέσεων θα περνά από αυτά τα νέα δίκτυα πληροφοριών,

Θ. επισημαίνοντας ότι στα μέσα ενημέρωσης εμφανιζόταν πάντα παράνομο και βλαβερό περιεχόμενο, ωστόσο η ιδιομορφία της δικτυακής πληροφορικής είναι ότι πρόκειται για μέσα πληροφόρησης χωρίς μεσολαβητές και χωρίς σύνορα, που συνεπώς καθιστούν τον έλεγχο των κρατών και των κυβερνήσεων, αν όχι αδύνατο, τουλάχιστον δύσκολο,

Ι. επισημαίνοντας ότι, ενώ η πρόληψη και η ενδεχόμενη καταστολή της μετάδοσης μηνυμάτων αξιόμεμπτου περιεχομένου (ρατσισμός, υποκίνηση σε μίσος ή βία, τρομοκρατία, αποκλίνουσα πορνογραφία, «αρνητισμός», εκμετάλλευση παιδιών για σεξουαλική δραστηριότητα) εξακολουθούν να εμπίπτουν στην αρμοδιότητα των κρατών μελών στο πλαίσιο της άσκησης των εξουσιών αστυνόμευσης που διαθέτουν, η Ευρωπαϊκή Ένωση δεν μπορεί ωστόσο να αδιαφορήσει για τα προβλήματα αυτά που συνδέονται τόσο στενά με τις δημόσιες ελευθερίες,

ΙΑ. επισημαίνοντας την ανάγκη ύπαρξης κοινής νομοθεσίας που να απαγορεύει ρητά τη χρήση του Internet για τη μετάδοση τέτοιων μηνυμάτων,

ΙΒ. επισημαίνοντας ότι η Ευρωπαϊκή Ένωση είναι χώρος δίχως σύνορα εντός του οποίου τα πρόσωπα, τα εμπορεύματα, οι υπηρεσίες και τα κεφάλαια μπορούν να κυκλοφορούν ελεύθερα, και ότι το γεγονός αυτό δικαιολογεί την αρμοδιότητα της Ένωσης επί του θέματος, ιδίως στο νομικό πλαίσιο της εσωτερικής αγοράς και των κανόνων ανταγωνισμού που προβλέπονται στα άρθρα 59 και 60 της Συνθήκης ΕΚ,

ΙΓ. επισημαίνοντας ότι ο Τίτλος VI της Συνθήκης για την Ευρωπαϊκή Ένωση, ο οποίος αφορά τη δικαστική, αστυνομική και στατιστική συνεργασία, καθιερώνει μόνο τη διακυβερνητική συνεργασία και παραμελεί τον δημοκρατικό έλεγχο και τη δυναμική που το Ευρωπαϊκό Κοινοβούλιο θα ήθελε εν προκειμένω να προωθήσει,

ΙΔ. επισημαίνοντας ότι τα άρθρα ΣΤ και Κ της Συνθήκης για την Ευρωπαϊκή Ένωση αναφέρονται ρητά στην Ευρωπαϊκή Σύμβαση για την προάσπιση των δικαιωμάτων του ανθρώπου και των θεμελιωδών ελευθεριών, της οποίας το άρθρο 3 ορίζει ότι «ουδείς μπορεί να υποβληθεί σε βασανιστήρια ούτε σε απάνθρωπη ή ταπεινωτική μεταχείριση»,

ΙΕ. επισημαίνοντας ότι η τηλεματική μπορεί εύκολα να μεταφέρει στα σπίτια προσβολές της ανθρώπινης αξιοπρέπειας και να ενθαρρύνει ορισμένες ποινικά κολάσιμες συμπεριφορές και για το λόγο αυτόν είναι απαραίτητη η ανάπτυξη της ευθύνης και της κριτικής ικανότητας τόσο σε ατομικό όσο και σε οικογενειακό επίπεδο κατά τη χρήση τηλεματικών μέσων,

ΙΣΤ. επισημαίνοντας ότι μια αποκλειστικά κατασταλτική αντιμετώπιση των δικτύων πληροφορικής, των οποίων το Internet αποτελεί απλό προμήνυμα, θα παρεμπόδιζε σημαντικά τη θετική συμβολή τους στην ανάπτυξη των κοινωνιών μας, αλλά ότι συγχρόνως είναι αναγκαίες αποτελεσματικές μορφές αυτορρύθμισης,

ΙΖ. επισημαίνοντας ότι ένα κανονιστικό πλαίσιο προϋποθέτει κατ' ανάγκη τον ορισμό κάθε επιπέδου ευθύνης, ειδικότερα με διαχωρισμό ανάμεσα στον πάροχο πρόσβασης ή υπηρεσιών και τον χρήστη,

ΙΗ. λαμβάνοντας υπόψη ότι η ανακοίνωση της Επιτροπής για το παράνομο και βλαβερό περιεχόμενο στο Internet έχει απλώς προσωρινό χαρακτήρα και, συνεπώς, το ζήτημα θα πρέπει να εξεταστεί περαιτέρω και με μεγαλύτερη προσοχή,

1. διακηρύσσει απερίφραστα ότι η ελευθερία έκφρασης είναι και παραμένει απόλυτη απαίτηση των δημοκρατικών κοινωνιών μας[semigr ]

2. υπογραμμίζει ότι όλοι έχουν το δικαίωμα να γνωστοποιούν ή να λαμβάνουν ελεύθερα πληροφορίες με κάθε μέσο μετάδοσης, με την επιφύλαξη των περιορισμών που προβλέπονται στο άρθρο 8 και στο άρθρο 10, παράγραφος 2, της Ευρωπαϊκής Σύμβασης για τα Δικαιώματα του Ανθρώπου[semigr ]

3. τονίζει ότι τα ανησυχητικά φαινόμενα που έχουν παρατηρηθεί στο Internet και τα οποία πρέπει να αντιμετωπιστούν, δεν πρέπει να αποκρύψουν την υφιστάμενη και δυνητική πολιτιστική επανάσταση μέσω του Internet[semigr ]

4. ενθαρρύνει ένθερμα την ανάπτυξη των τηλεματικών συστημάτων δικτύου και επικροτεί τον αντίκτυπό τους, ιδίως στον πολιτιστικό, οικονομικό και κοινωνικό τομέα, αναγνωρίζοντας έτσι ότι η ελεύθερη διακίνηση της πληροφορίας βρίσκει σ' αυτά ένα μέσο σημαντικής προόδου[semigr ]

5. επισημαίνει ότι οι υπηρεσίες του Internet, με τις δυνατότητες που παρέχουν για αμφίδρομη επικοινωνία και το φθηνό και εύχριστο ηλεκτρονικό ταχυδρομείο με την ταυτόχρονη χρήση πολλαπλών μέσων, μπορούν να ωφελήσουν μεγάλα στρώματα του πληθυσμού, συμπεριλαμβανομένων των γυναικών, και παρατηρεί ότι σε πολλά αυταρχικά και καταπιεστικά καθεστώτα οι υπηρεσίες του Internet, με τις δυναστότητες που παρέχουν σε ό,τι αφορά την ανωνυμία του χρήστη, τον αμφίδρομο χαρακτήρα και την ταχύτητα της επικοινωνίας, παίζουν σημαντικό ρόλο βοηθώντας διωκόμενα άτομα και άλλα θύματα καταπίεσης να έρχονται σε επαφή με τον έξω κόσμο[semigr ]

6. αναγνωρίζει ότι η ελεύθερη διακίνηση της πληροφορίας στο Internet αποτελεί θεμελιώδη εκδήλωση της ελευθερίας έκφρασης[semigr ]

7. ζητεί από την Επιτροπή να θεσπίσει ευρωπαϊκή σήμανση ποιότητας για παρόχους υπηρεσιών Internet και να υποστηρίξει επίσης έναν ευρωπαϊκό συντονισμό στον τομέα αυτόν, προκειμένου να διασφαλιστεί ότι οι πάροχοι αυτοί δεν συνεργάζονται με άτομα που μεταδίδουν παράνομες και βλαβερές πληροφορίες[semigr ] το σύστημα σήμανσης μπορεί να είναι ανάλογο με εκείνο που ισχύει για τα οικολογικά προϊόντα[semigr ] κατά τον τρόπο αυτόν, οι πάροχοι υπηρεσιών Internet ενθαρρύνονται να ελέγχουν και να διασφαλίζουν την ποιότητα των πληροφοριών στο σύστημά τους[semigr ]

8. υπογραμμίζει τη βασική διάκριση που γίνεται μεταξύ παράνομου περιεχομένου, το οποίο υπεισέρχεται στο πλαίσιο του νόμου, και του βλαβερού περιεχομένου, το οποίο - είτε δρομολογείται από το Internet είτε από άλλα μέσα επικοινωνίας - αφορά τους ανηλίκους και υπεισέρχεται κυρίως στον τομέα της ηθικής,

9. καλεί τα κράτη μέλη και τις κυβερνήσεις να εισαγάγουν στο εκπαιδευτικό σύστημά τους κατάλληλες μεθόδους διδασκαλίας ώστε να αναπτυχθούν οι ικανότητες κριτικής ανάλυσης των παιδιών έναντι των μεταδιδόμενων με ηλεκτρονικά μέσα οπτικών πληροφοριών, καθώς και των οπτικοακουστικών και εντύπων μηνυμάτων[semigr ] υπογραμμίζει το ρόλο των γονέων στο θέμα αυτό[semigr ]

10. θεωρεί θεμελιώδους σημασίας, προκειμένου η χρήση των δικτύων να ενισχύει τους δημοκρατικούς θεσμούς, την ανάπτυξη μέσων συμμετοχής των πολιτών στο δημόσιο βίο μέσω των δικτύων τηλεματικής[semigr ] για το λόγο αυτόν, επιβεβαιώνει το αίτημα που εξέφρασε στο ψήφισμά του της 20ής Ιουνίου 1996, σχετικά με την ετήσια έκθεση δραστηριοτήτων του Ευρωπαίου Διαμεσολαβητή να «δοθεί στους πολίτες και τους κατοίκους της Ένωσης η δυνατότητα να απευθύνονται στο διαμεσολαβητή μέσω τηλεματικού δικτύου» ((ΕΕ C 198 της 8.7.1996, σελ. 215.)) [semigr ]

11. καταδικάζει τη χρησιμοποίηση του δικτύου Internet για τη μετάδοση μηνυμάτων εγκληματικού χαρακτήρα και ιδίως τη χρήση του δικτύου για τη διάδοση της παιδικής πορνογραφίας και της σεξουαλικής εκμετάλλευσης παιδιών[semigr ]

12. διαπιστώνει ότι το πρόβλημα του βλαβερού περιεχομένου του Internet είναι παρόμοιο με το πρόβλημα που παρουσιάζεται στα συμβατικά μέσα επικοινωνίας, και ότι προς το σκοπό αυτό η χρησιμοποίηση λογισμικού διαλογής (PICS) δεν θα μπορέσει να επιλύσει το πρόβλημα αν δεν διευκρινιστούν επαρκώς τα ζητήματα της ταξινόμησης και της κωδικοποίησης[semigr ]

13. κρίνει απαραίτητο να προσχωρήσουν στις σχετικές συμβάσεις όσα κράτη δεν έχουν ακόμη υπογράψει τα διεθνή κείμενα που προβλέπουν την προστασία των προσώπων και ιδίως των παιδιών[semigr ]

14. γνωρίζει την μεγάλη προσοχή που έχει ήδη δοθεί από πολλούς παρόχους υπηρεσιών και χρήστες του Internet σε ορισμένες πτυχές του συστήματος ευεπίφορες σε πολιτικής ή ηθικής φύσεως καταχρήσεις, και παρακολουθεί με ικανοποίηση το διάλογο που διεξάγεται στο σημείο αυτό και τις πρωτοβουλίες των φορέων του τομέα για την ανάπτυξη μηχανισμών αυτοελέγχου σε πνεύμα προστασίας της ελευθερίας του λόγου[semigr ]

15. ζητεί επιμόνως οι προσφορές πώλησης φαρμάκων δι' αλληλογραφίας στο δίκτυο Internet να περιορισθούν στα προϊόντα που δεν χρειάζονται ιατρική συνταγή και/ή παρακολούθηση[semigr ]

16. επισημαίνει ότι το εμπόριο ανθρώπων για σκοπούς σεξουαλικής εκμετάλλευσης χρησιμοποιεί πολλά μέσα και είδη επικοινωνίας, συμπεριλαμβανομένου του Internet, συχνά υπό το προσωπείο υπηρεσιών που αφορούν υιοθεσίες, προσφορά εργασίας (π.χ. οικιακοί βοηθοί), κλπ.[semigr ] στο πρόβλημα αυτό πρέπει να δοθεί ιδιαίτερη προσοχή στο πλαίσιο των γενικών πολιτικών τις ΕΕ για την καταπολέμηση του εμπορίου γυναικών[semigr ]

17. τονίζει ότι το Internet μπορεί να χρησιμοποιηθεί ως μέσο για τη διάδοση βλαβερού υλικού σεξουαλικής φύσεως όταν και εφόσον απεικονίζει καταστάσεις σεξουαλικής εκμετάλλευσης και καταπάτησης της προσωπικής ακεραιότητας και αξιοπρέπειας ατόμων[semigr ] θεωρεί ιδιαίτερα βλαβερή και αποκρουστική τη χρήση παιδιών για τέτοιους σκοπούς, και θεωρεί ότι η υπάρχουσα νομοθεσία σε εθνικό επίπεδο είναι ανεπαρκής για τον περιορισμό των βλαβερών συνεπειών από το φαινόμενο αυτό που έχει λάβει πραγματικά παγκόσμιες διαστάσεις[semigr ]

18. πιστεύει ότι η παρέμβαση της Ένωσης, σε έναν τομέα που άπτεται συγχρόνως της ελεύθερης κυκλοφορίας των υπηρεσιών (1ος πυλώνας της Συνθήκης) και των πολιτικών ελευθεριών και της δικαιοσύνης (3ος πυλώνας της ΣΕΕ), θα πρέπει πάντοτε να λαμβάνει υπόψη τις αρχές της «επικουρικότητας» και της «αναλογικότητας»[semigr ]

19. καλεί τις εθνικές κυβερνήσεις να δώσουν περισσότερους πόρους και αρμοδιότητες στις εθνικές αστυνομικές αρχές προκειμένου να διευκολύνουν τη θέσπιση μέτρων βάσει των οποίων θα καταγγέλλονται οι περιπτώσεις παιδικής πορνογραφίας στο Internet και συνεπώς αποτελεσματικών μέτρων μέσω της Europol και της Interpol[semigr ]

20. υπενθυμίζει ότι σε έναν τομέα που άπτεται δύο πυλώνων η κοινοτική προσέγγιση είναι προτιμητέα από μιαν αμιγώς διακυβερνητική προσέγγιση επειδή απαιτούνται δημοκρατικά εχέγγυα για τον έλεγχό της και την εποπτεία της, και ζητεί να οδηγήσουν οι εργασίες της Διακυβερνητικής Διάσκεψης σε κοινοτικοποίηση του 3ου πυλώνα[semigr ]

21. καλεί τις αρμόδιες αρχές των κρατών μελών να συνεργασθούν μεταξύ τους προκειμένου να υπάρξει συμφωνία, σε διεθνές επίπεδο, για το τι συνιστά σαφώς παράνομη δραστηριότητα η οποία πρέπει να διώκεται ανεξαρτήτως τόπου[semigr ] προτείνει να καταρτισθούν «εθνικοί» κατάλογοι κρουσμάτων παρανόμου περιεχομένου ή δοσοληψιών μέσω του Internet, και οι κατάλογοι αυτοί να είναι εύκολα προσιτοί[semigr ]

22. υπογραμμίζει ότι απαιτείται η ρύθμιση της ευθύνης των φορέων παροχής πρόσβασης και υπηρεσιών σε κοινοτικό και διεθνές επίπεδο[semigr ]

23. προτείνει η «οριζόντια» αυτή συνεργασία στο πολιτικό επίπεδο να συνδυάζεται με συστηματική «κάθετη» συνεργασία μεταξύ των φορέων λήψης πολιτικών αποφάσεων, της βιομηχανίας, των παρόχων πρόσβασης και υπηρεσιών και ενώσεων χρηστών κατά τρόπον ώστε να μειωθεί η ανάγκη για κατασταλτική ρύθμιση, μέσω της προληπτικής συνεργασίας[semigr ] ζητεί από την Επιτροπή να δράσει ως συντονιστής παρόμοιας συνεργασίας[semigr ]

Όσον αφορά το παράνομο περιεχόμενο

24. υπενθυμίζει ότι το κύριο πρόβλημα για το παράνομο περιεχόμενο αφορά όχι τόσο τις ίδιες τις σελίδες Web όσο τις ομάδες συζήτησης και το ηλεκτρονικό ταχυδρομείο στο μέτρο που οι εγκληματικές δραστηριότητες που χρησιμοποιούν τα μέσα αυτά είναι τόσο δύσκολο να ελεγχθούν όσο και οποιαδήποτε εγκληματική δραστηριότητα που χρησιμοποιεί το κανονικό ταχυδρομείο ή το τηλέφωνο[semigr ]

25. καλεί το Συμβούλιο να δημιουργήσει συγκεντρωτικό μητρώο των εξαφανισμένων παιδιών, ακολουθώντας το πρότυπο του αμερικανικού «Center for missing and exploited children», στο πλαίσιο του μελλοντικού Ευρωπαϊκού Συστήματος Πληροφοριών (ΕΣΠ)[semigr ]

26. συνιστά την επαγγελματική κατάρτιση αστυνομικών υπαλλήλων για την επισήμανση και την καταστολή των εγκλημάτων που σχετίζονται με τα μέσα τηλεματικής[semigr ]είναι της άποψης ότι μεταξύ των καθηκόντων της Europol πρέπει απαραίτητα να είναι το να βρίσκεται σε διαρκή επαγρύπνηση και να μπορεί να επέμβει πάραυτα κατόπιν καταγγελίας των χρηστών του δικτύου, ιδίως όταν τα παιδιά πέφτουν θύματα κακομεταχείρισης ή διαστροφών εκ μέρους εγκληματιών[semigr ]

27. προτρέπει τα κράτη μέλη να ενσωματώσουν ορισμένους ελάχιστους κοινούς κανόνες στην ποινική νομοθεσία τους και να ενισχύσουν τη διοικητική συνεργασία βάσει κοινών προσανατολισμών, ώστε να καταπολεμηθεί αποτελεσματικότερα το παράνομο περιεχόμενο στα παλιά και τα νέα μέσα ενημέρωσης[semigr ]

28. καλεί την Επιτροπή να προτείνει, κατόπιν διαβούλευσης με το Ευρωπαϊκό Κοινοβούλιο, ένα κοινό πλαίσιο για την αυτορρύθμιση σε ευρωπαϊκό επίπεδο. Το πλαίσιο αυτό θα πρέπει να περιλαμβάνει:

- τους προς επίτευξη στόχους όσον αφορά την προστασία των ανηλίκων, των συμφερόντων των καταναλωτών και της ανθρώπινης αξιοπρέπειας[semigr ]

- αρχές σχετικά με την εκπροσώπηση των ενδιαφερόμενων κλάδων σε ευρωπαϊκό επίπεδο και τις διαδικασίες λήψης αποφάσεων[semigr ]

- την πρόβλεψη ότι οι επιχειρήσεις και κλάδοι που εμπλέκονται στην υλοποίηση των τηλεματικών δικτύων θα τελειοποιήσουν τα λογισμικά προστασίας και φιλτραρίσματος των μηνυμάτων και θα τα θέτουν αυτομάτως στη διάθεση των συνδρομητών τους[semigr ]

- κατάλληλες συμφωνίες που θα διασφαλίζουν ότι όλα τα κρούσματα παιδικής πορνογραφίας που εντοπίζονται στα πληροφορικά δίκτυα θα καταγγέλλονται στην αστυνομία και θα ανακοινώνονται επίσης στην Europol και την Interpol[semigr ]

29. καλεί τα κράτη μέλη και την Επιτροπή να προωθήσουν τη συνεργασία ανάμεσα στους παρόχους πρόσβασης στο Internet προκειμένου να ενθαρρυνθεί η αυτορρύθμιση[semigr ]

30. ζητεί από την Επιτροπή να υποβάλει προτάσεις για μια κοινή ρύθμιση όσον αφορά την ευθύνη για το περιεχόμενο στο Internet[semigr ]

31. υπενθυμίζει την ανάγκη διεθνούς συνεργασίας ανάμεσα στην Ευρωπαϊκή Ένωση και τους κυριότερους εξωτερικούς εταίρους της, βάσει συμβάσεων ή κατ' εφαρμογή νέων διεθνών νομικών κειμένων[semigr ] καλεί την Επιτροπή να συζητήσει με άλλους διεθνείς οργανισμούς (λ.χ. τον ΟΗΕ, την ΟΑΣΕ, τον ΠΟΕ, τη Διεθνή Ένωση Τηλεπικοινωνιών) μεθόδους για την αποφυγή της επικάλυψης των δράσεων που λαμβάνονται προς τούτο[semigr ]

32. επισημαίνει την ανάγκη να βρεθεί λύση στο πρόβλημα που δημιουργεί το γεγονός ότι για έναν κλειστό κύκλο χρηστών είναι τεχνικώς εύκολη η παροχή κωδικοποιημένων πληροφοριών στο Internet[semigr ]

Όσον αφορά το βλαβερό περιεχόμενο

33. εμμένει στην πρωτεύουσα θέση της ατομικής ευθύνης, ιδίως στο πλαίσιο της οικογένειας, ωστόσο η δράση των δημόσιων υπηρεσιών μπορεί να παίξει συμπληρωματικό ρόλο[semigr ]

34. καλεί την Επιτροπή και τα κράτη μέλη να ενθαρρύνουν την ανάπτυξη κοινού διεθνούς συστήματος αξιολόγησης που να είναι συμβατό με το πρωτόκολλο PICS και να είναι επίσης αρκετά ευέλικτο απέναντι στις πολιτιστικές διαφορές, προς εξυπηρέτηση τόσο του χρήστη όσο και του εκδότη[semigr ]

35. ζητεί να αρχίσει η λήψη μέτρων σε επίπεδο Ευρωπαϊκής Ένωσης, τα οποία να προδιαγράφουν μια μονοσήμαντη αναγνώριση αποστολέα για όλους τους φορείς παροχής πληροφοριών μέσω Διαδικτύου (Internet), και να υποχρεώνουν τους φορείς παροχής πρόσβασης και υπηρεσιών στην τήρηση των ακόλουθων ελάχιστων προτύπων:

- φέρουν πλήρως και απεριόριστα την ευθύνη, νομική και ποινική, για το περιεχόμενο των πληροφοριών που διοχετεύουν[semigr ]

- φέρουν τη νομική ευθύνη για το κολάσιμο περιεχόμενο υπηρεσιών τρίτων που προσφέρονται μέσω αυτών, εφόσον γνωρίζουν με βεβαιότητα τις λεπτομέρειές του και έχουν την τεχνική δυνατότητα να εμποδίσουν τη χρησιμοποίησή του[semigr ]

- οι φορείς παροχής πρόσβασης και υπηρεσιών πρέπει να διαθέτουν μέσα προαιρετικού αυτοελέγχου για μη κολάσιμο περιεχόμενο.

36. καλεί το Συμβούλιο να αναλάβει δράση ώστε να ενθαρρύνει τη χρήση συστημάτων ελέγχου από τους γονείς τα οποία βασίζονται σε νέες τεχνικές φιλτραρίσματος, την ανάληψη πρωτοβουλιών αυτορρύθμισης, τη θέσπιση ευρωπαϊκών συστημάτων βαθμολόγησης με τα οποία καθίσταται δυνατός ο έλεγχος στα τελικά στάδια από τους γονείς, καθώς και την εισαγωγή μηχανισμών αναφοράς («hot lines»)[semigr ]

37. καλεί το Συμβούλιο να παρακολουθήσει την πρόοδο που θα έχει επιτευχθεί μέχρι τον Οκτώβριο του 1997, ιδίως όσον αφορά την αποτελεσματικότητα των συστημάτων φιλτραρίσματος και αξιολόγησης, δεδομένου του γρήγορου ρυθμού τεχνολογικής αλλαγής[semigr ] καλεί επίσης το Συμβούλιο να το ενημερώσει σχετικά με την εξέλιξη της συμφωνίας στην οποία κατέληξαν οι υπουργοί Δικαιοσύνης και Εσωτερικών Υποθέσεων στο Δουβλίνο, δηλ. να ενισχυθεί η πολιτική συνεργασία στο πλαίσιο της Europol για την καταπολέμηση της παιδοφιλίας και της σωματεμπορίας παιδιών και γυναικών[semigr ]

38. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις και τα κοινοβούλια των κρατών μελών.